- GENESE
- ←
- 29
- →

29
Iakobo ese Labana ena ruma dekenai ia ginidae
1 Iakobo be ia raka lao, bona dina ia daekau ena kahana taudia edia tano dekenai ia ginidae. 2 Vadaeni ranu guri ta ia itaia, tano palaka dekenai, mamoe edia orea toi be ranu guri badibadinai idia hekure noho, badina unai ranu be mamoe edia orea dekenai idia henia, inua totona. Nadi badana ta dekena amo guri ena iduara idia koua. 3 Mamoe edia orea naria taudia edia kara be, ibounai idia haboua unuseni, vadaeni idia ese unai nadi be guri ena iduara dekena amo idia kokia, mamoe dekenai ranu idia henia, vadaeni unai nadi dekenai guri ena iduara idia koua lou.
4 Vadaeni Iakobo ese mamoe naria taudia dekenai ia nanadaia, ia gwau, “Lauegu varavara taudia, edeseni umui mai?” Idia gwau, “Ai be Harana taudia.”
5 Ma ia nanadaia lou idia dekenai, ia gwau, “Umui be Labana, Nahoro ena natuna, umui diba?” Idia gwau, “Ai diba.”
6 Ma ia nanadaia lou idia dekenai, ia gwau, “Ia be namo, a?” Idia gwau, “Io, ia namo, iena natuna kekeni Rahela mani oi itaia, iena mamoe ia hakaudia mai inai.”
7 Iakobo ia gwau, “Hari be dina tubua, mamoe haboua negana be dohore, mamoe dekenai ranu do umui henia, do umui lao, edia aniani do umui henia.”
8 Idia haere, idia gwau, “Lasi, mamoe edia orea ibounai do idia haboua guna, vadaeni guri ena iduara koua nadina do ai kokia, bona mamoe ibounai dekenai ranu do ai henia.”
9 Ia danu do idia herevahereva noho neganai Rahela ia ginidae, iena tamana ena mamoe ia hakaudia, badina be ia ese ia naridia. 10 Iakobo ese iena vavana Labana ena natuna kekeni Rahela ia itaia, iena tamana ena mamoe ia hakaudia mai, vadaeni Iakobo ia lao kahirakahira, unai nadi, guri ena iduara dekena amo ia kokia, iena vavana Labana ena mamoe dekenai ranu ia henidia. 11 Vadaeni Iakobo ese Rahela dekenai ia kisi henia, bona ia tai mai boiboi danu. 12 Iakobo ese Rahela dekenai ia hamaoroa ia be iena tamana Labana ena taihuna Rebeka ena natuna, vadaeni Rahela ia heau, ia lao, iena tamana ia hamaoroa.
13 Labana ese iena vavana Iakobo ena sivarai ia kamonai, vadaeni ia heau lao, ia rosia, ia kisi henia, vadaeni iena ruma dekenai ia hakaua lao. Vadaeni Iakobo ese sivarai ibounai Labana dekenai ia hamaoroa. 14 Vadaeni Labana ese ia hamaoroa, ia gwau, “Momokani, oi be lauegu turiana ena turiana, bona lauegu hidiona ena hidiona.” Unai dainai, Iakobo be ia danu idia noho hua tamona.
Iakobo ese Labana ena hesiai gaukara ia karaia, Rahela bona Lea totona
15 Vadaeni Labana ese Iakobo dekenai ia hereva henia, ia gwau, “Oi be lauegu varavara dainai, lauegu hesiai gaukara do oi karaia, mai emu davana lasi, a? Oi hamaoroa lau dekenai, oiemu davana be dahaka?”
16 Inai Labana be mai ena natuna kekeni rua. Ia vara guna ena ladana be Lea, iena tadina ena ladana be Rahela. 17 Lea be hairai lasi, to Rahela be kekeni namona, mai hairai danu. 18 Iakobo ese Rahela ia ura henia, unai dainai ia gwau, “Lagani 7 oiemu hesiai gaukara do lau karaia, oiemu natuna kekeni gabeai ia vara, Rahela lau abia totona.”
19 Labana ia gwau, “Oi dekenai do lau henia be ia namo, idau tauna ta dekenai do lau henia be ia dika, vadaeni lau dekenai oi noho.”
20 Unai dainai, Iakobo ese Labana ena hesiai gaukara ia karaia lagani 7, Rahela ia abia totona, to ia laloa be dina momo lasi bamona, badina be ia ese Rahela ia ura henia dikadika.
21 Vadaeni Iakobo ese Labana dekenai ia hamaoroa, ia gwau, “Lauegu adavana lau dekenai oi henia, badina be lauegu nega ia ore vadaeni, unai dainai do lau adavaia gwauraia.”
22 Vadaeni Labana ese unai gabu taudia ibounai ia haboua, aria ia karaia. 23 Hanuaboi neganai, Labana ese iena natuna Lea ia hakaua vareai Iakobo dekenai, vadaeni Iakobo ese ia adavaia. 24 Labana danu ese iena hesiai hahine Silipa be Lea dekenai ia henia, iena hesiai hahine do ia lao totona.
25 Daba ia rere, vadaeni Iakobo ese hahine ia itaia be, Lea sibona. Vadaeni ia ese Labana dekenai ia gwau henia, ia gwau, “Edena bamona oi karaia vadaeni lau dekenai? Oiemu hesiai gaukara lau karaia lasi Rahela abia totona, a? Dahaka totona oi koia lau dekenai?”
26 Labana ia haere, ia gwau, “Aiemai kara iniseni, ai be kekeni gabeai ia vara, ia headava guna lasi, to vara guna kekeni be do ia headava guna. 27 Inai hahine ena aria purana do ia ore, murinai iena tadina danu do ai henia oi dekenai, iena davana be lagani 7 ma lauegu hesiai gaukara do oi karaia.”
28 Iakobo be inai bamona ia karaia, dina 7 idia ore, vadaeni Labana ese iena natuna Rahela ia henia, ia adavaia totona. 29 Labana danu ese iena hesiai hahine Bileha be Rahela dekenai ia henia, iena hesiai hahine do ia halaoa. 30 Vadaeni Iakobo ese Rahela danu ia adavaia, ia ese Rahela ia ura henia bada, to Lea ia ura henia maragi. Ia ese Labana ena hesiai gaukara ma ia karaia, lagani 7.
Natuna idia vara Iakobo dekenai
31 Iakobo ese Lea ia ura henia lasi dainai, Lohiabada ese Lea ia bogahisihisi henia, ia dekenai natuna ia henia, to Rahela be natuna lasi. 32 Vadaeni Lea be ia rogorogo, ia mara, mero ta ia abia, iena ladana ia atoa Rubena, ena anina be “Mero be oi itaia”, badina be ia gwau, “Lohiabada ese lauegu lalohisihisi ia itaia vadaeni, harihari lauegu adavana do ia ura henia lau dekenai.”
33 Ma ia rogorogo lou, ia mara, mero ta ia abia, vadaeni ia gwau, “Lohiabada ia kamonai vadaeni lauegu adavana ia ura henia lasi lau dekenai, unai dainai inai mero danu ia henia vadaeni lau dekenai.” Vadaeni iena ladana ia atoa Simeona, ena anina be “Kamonai”.
34 Ma ia rogorogo, ia mara, mero ta ia abia, vadaeni ia gwau, “Harihari lauegu adavana danu ai haboua, badina be mero toi lau henia vadaeni.” Vadaeni iena ladana ia atoa Levi, ena anina be “Haboua”.
35 Ma ia rogorogo, ia mara, mero ta ia abia, vadaeni ia gwau, “Harihari Lohiabada lau hanamoa.” Vadaeni iena ladana ia atoa Iuda, ena anina be “Hanamoa”. Unai murinai ia rogorogo lou lasi.

- GENESE
- ←
- 29
- →

© 1964, 1982, 1994 The Bible Society of Papua New Guinea