- DANIELA
- ←
- 2
- →

2
Nebukanesa ena nihi
1 Nebukanesa ia king ena lagani iharuana lalonai, nihi ta ia abia. Unai nihi dekenai ia laloa hekwarahi dainai ia mahuta diba lasi. 2 Unai dainai hereva ia siaia, iena meamea taudia, bona toa karaia taudia, bona hoa karaia taudia, bona vaira neganai dahaka do idia vara taudia ibounai ia boiria, idia mai ia dekenai.
3 Idia mai, iena vairana dekenai idia gini neganai ia hereva henidia, ia gwau, “Nihi ta lau itaia dainai lau laloa hekwarahi bada noho. Badina be nihi ena anina lau ura diba.”
4 Vadaeni unai meamea taudia ese Aramia gado dekenai king dekenai idia haere, idia gwau, “King badana e, do oi noho hanaihanai! Inai nihi do oi hamaoroa ai dekenai, vadaeni iena anina do ai hamaoroa oi dekenai.”
5 Vadaeni king ese unai meamea taudia dekenai ia hereva, ia gwau, “Umui lau hamaoroa momokani inai, bema inai nihi bona iena anina danu umui hedinaraia diba lasi neganai, emui tauanina do lau utua maragimaragi, bona umui emui ruma ibounai be do lau hadikaia, momoru do idia lao. 6 To bema inai nihi bona ena anina danu umui hadibaia diba neganai, lau ese harihari gaudia momo umui dekenai do lau henia, bona umui do lau hanamoa danu. Unai dainai nihi be lau dekenai umui hamaoroa, bona ena anina danu lau dekenai do umui hadibaia.”
7 Idia haere lou king dekenai, “King badana e, bema unai nihi oi hamaoroa ai dekenai, ai ese iena anina do ai hadibaia diba.”
8 King ma ia haere, ia gwau, “Gauna unai, lau diba umui be nega abia totona unai bamona umui noinoi, badina umui diba umui dekenai panisia hereva lau atoa vadaeni. 9 Bema inai nihi umui gwauraia lasi, lau hereva inai, emui davana be tamona sibona. Umui ese umui laloa tamona vadaeni lau dekenai do umui koikoi ela bona lauegu laloa do lau haidaua, ani? Nihi do umui gwauraia, vadaeni do lau diba, iena anina danu umui gwauraia diba.”
10 Meamea taudia idia haere, idia gwau, “King badana e, inai tanobada dekenai be tau ta ia noho lasi inai oiemu ura ia hedinaraia diba. Badina be king badana ta lasi ese nega ta unai bamona oda auka herea iena meamea taudia bona hoa karaia taudia dekenai ia henia. Lasi momokani. Iena siahu ese king ibounai edia siahu ia hereaia danu, to unai bamona oda ia atoa lasi.
11 “King badana e, inai oi tahua auka gauna be auka momokani, dirava sibona idia karaia diba. Bona unai dirava be idia noho lasi taunimanima dekenai.”
12 Unai hereva dainai Nebukanesa ia badu dikadika, vadaeni hereva ia atoa, Babulonia lalonai idia noho aonega taudia ibounai do idia alaia mase.
13 Vadaeni unai hereva idia siaia lao, unai aonega taudia ibounai be do idia alaia mase. Unai be Daniela bona iena turana toi danu.
Nihi ena anina be Dirava ese Daniela dekenai ia hedinaraia
14 Arioka be king idia gimaia tuari taudia edia biaguna. King ese ia oda henia, aonega taudia ibounai do ia alaia mase. Vadaeni Daniela ese Arioka dekenai ia lao, bona mai hereva aonega danu, 15 ia nanadaia, ia gwau, “Badina dahaka king ese unai bamona oda auka herea ia atoa?” Vadaeni Arioka ese unai idia vara gaudia ibounai be Daniela dekenai ia hamaoroa.
16 Daniela be maoromaoro king dekenai ia lao, ia noia, nega sisina do ia henia, vadaeni unai nihi ena anina do ia hadibaia. 17 Vadaeni Daniela be iena ruma dekenai ia lao, iena turana toi, Hananaia, Misaela bona Asaraia dekenai dahaka ia vara idia dekenai ia hadibaia. 18 Idia ia hamaoroa goada, guba ena Dirava do idia noia, do ia bogahisihisi idia dekenai, bona unai hunia gauna do ia hadibaia, vadaeni Babulonia ena aonega taudia danu do idia mase hebou lasi.
19 Unai hanuaboi lalonai, mata hanai ta dekenai Dirava ese unai hunia gauna be Daniela dekenai ia hedinaraia. Unai dainai Daniela ese guba ena Dirava ia hanamoa henia, ia gwau,
20 “Dirava ena ladana do idia hanamoa ela bona hanaihanai.
Ia be mai ena aonega bona mai ena goada.
21 Nega be ia ese ia biagua bona ia haidaua.
Ia ese king ia atoa, bona king ia kokia.
Aonega bona diba ia henia taunimanima dekenai.
22 Dobu bona hunia gaudia be ia ese ia hedinaraia,
bona dibura dekenai idia hunia noho gaudia ia diba,
bona diari ese ia hagegea noho.
23 Dirava e, oi dekenai lau hanamoa,
bona oi dekenai lau matauraia danu.
Oi be lauegu sene taudia edia Dirava.
Oi ese aonega bona goada lau dekenai oi henia.
Oi ese lauegu guriguri oi haere henia vadaeni,
bona king dekenai do ai hamaoroa gauna,
be ai dekenai oi hedinaraia vadaeni.”
Daniela ese nihi bona nihi ena anina danu king dekenai ia hadibaia
24 Unai dainai Daniela ia lao Arioka dekenai, tauna unai king ese ia oda henia Babulonia ena aonega taudia do ia hamasea. Daniela ese Arioka ia hamaoroa, ia gwau, “Unai taudia do oi alaia lasi. Mani emu kara lau do oi hakaua lao king dekenai, vadaeni nihi ena anina do lau hamaoroa.”
25 Karaharaga Arioka ese Daniela ia hakaua lao king dekenai, ia hereva henia, ia gwau, “Inai Iuda tauna ta lau davaria, bona ia ese nihi ena anina oi dekenai ia hamaoroa diba.”
26 Vadaeni king ese Daniela, iena ladana ta danu be Belitisasa, ia hereva henia, ia gwau, “Lauegu nihi bona nihi ena anina lau dekenai oi hadibaia diba, a?”
27 Daniela ia haere, “King badana e, oiemu nihi, hunia gauna, be aonega taudia bona hoa karaia taudia, bona meamea taudia ese idia hedinaraia diba lasi. 28 To guba dekenai be Dirava ta ia noho, hunia gaudia ia hedinaraia diba. Ia ese vaira nega dekenai do idia vara gaudia be oi dekenai ia hedinaraia vadaeni. Oiemu mahuta pata dekenai oi hekure noho neganai, oiemu nihi dekenai oi itaia gaudia be inai:
29 “King badana e, mahuta pata dekenai oi hekure neganai, oi ese gabeai dahaka do idia vara gaudia, nihi dekenai oi laloa noho. Hunia gaudia ia hedinaraia Dirava ese gabeai do idia vara gaudia oi dekenai ia hedinaraia vadaeni.
30 “To lauegu aonega dekenai inai hunia gauna lau hedinaraia lasi. Lauegu aonega ese taunimanima edia aonega ia hereaia lasi. To oiemu nihi ena anina oi diba totona, bona oi laloa gaudia edia anina oi davaria totona, Dirava ese inai nihi ena anina lau dekenai ia hedinaraia.
31 “King badana e, oiemu nihi lalonai kaivakuku badana ta oi itaia, ia gini noho, ia diaridiari danu, bona itaia neganai be mai gari danu. 32 Unai kaivakuku ena kwarana be golo goevana. Iena kemena bona imana be siliva, iena mamuna be auri laboralabora. 33 Iena aena be auri, iena aena palapalana ena kahana be auri, bona kahana be raro.
34 “Oi itaia noho neganai, nadi ta be ororo dekena amo ia sibona ia toreisi, tau ta ena imana ese ia siaia lasi. Vadaeni inai nadi ia moru diho, bona ia ese unai kaivakuku ia botaia iena aena palapala dekenai. Unai aena palapala ruaosi, edia kahana auri, bona kahana raro, be idia makohia maragimaragi.
35 “Unai neganai unai auri bona raro bona auri laboralabora bona siliva bona golo be idia makohia maragimaragi, tano ena kahuna bamona, dina siahu bada neganai raisi idia botaia gabuna kahuna ia noho bamona. Lai ia toreisi neganai be ia hodaia lao momokani.
36 “Nihi oi itaia be gauna unai. Nihi ena anina be harihari oi dekenai do lau hadibaia.
37 “King e, oi be king bada hereana ta, badina be guba ena Dirava ese basileia bona siahu bona goada bona hairai oi dekenai ia henia vadaeni. 38 Dirava ese taunimanima bona uda boroma, bona ataiai manu ibounai, bona gabu ibounai idia noho gaudia be oiemu siahu henunai ia atoa, gau ibounai be oi ese oi biagua noho. Oi sibona be inai golo kwarana.
39 “Oiemu basileia ia ore neganai, basileia idauna ta do ia toreisi, iena siahu be do ia hegeregere lasi oiemu. Inai murinai be basileia ihatoina do ia toreisi, ia be auri laboralabora ena basileia, bona ia ese tanobada ibounai do ia biagua.
40 “Ma basileia namba 4 do ia toreisi, iena goada be auri bamona. Bona auri ese gau ibounai ia hamakohia bamona, unai basileia ese basileia ibounai do ia halusia momokani. 41 Unai aena palapala bona aena kwakikwaki danu oi itaia, kahana be auri, bona kahana be raro idia mikisi danu. Unai anina be unai basileia be do ia parara. Iena kahana haida be goada, auri bamona, bona iena kahana haida be manoka, raro bamona.
42 “Unai aena kwakikwaki, kahana be auri bona kahana be raro, unai bamona danu, unai basileia be mai ena goada, bona mai ena manoka. 43 Inai danu oi itaia, auri bona raro idia noho hebou, unai ena anina be unai bese ena lohia taudia edia famili do idia headava mikisi, do idia haboua tamona totona. To unai kara ese idia do ia hatamonaia lasi, badina be auri bona raro idia mikisi hebou diba lasi.
44 “Unai basileia namba 4 ena nega lalonai, guba ena Dirava ese basileia ta do ia haginia, inai basileia be do idia hadikaia diba lasi ela bona hanaihanai. Unai basileia be Dirava ese do ia naria, vadaeni bese ta ese do ia halusia diba lasi. Bona unai basileia ese basileia ibounai do ia hamakohia, bona haorea momokani, bona ia sibona do ia noho ela bona hanaihanai.
45 “Oi ese oi itaia unai nadi ta be ororo dekena amo ia sibona ia toreisi, tau ta ena imana ese ia negea lasi. Bona inai nadi ese unai kaivakuku ia botaia, ia hamakohia momokani. Kaivakuku be unai: auri, bona auri laboralabora bona raro, bona siliva, bona golo dekenai idia karaia. King badana e, Dirava badana ese gabeai do idia vara gaudia oi dekenai ia hadibaia vadaeni. Inai nihi be ia momokani, bona ena anina danu be ia maoro momokani.”
King ese Daniela ia hanamoa
46 Unai neganai Nebukanesa ese Daniela dekenai ia tomadiho henia, bona oda hereva ia gwauraia, boubou gauna bona bonana namo harihari gauna do idia henia Daniela dekenai. 47 King ese Daniela ia hereva henia, ia gwau, “Momokani, momokani, lau diba oiemu Dirava be dirava ibounai edia Dirava, hereadae momokani, bona king ibounai edia Lohiabada. Ia be hunia gaudia hedinaraia Diravana, badina oi ese inai hunia gauna oi hedinaraia momokani vadaeni.”
48 Unai neganai king ese Daniela ena ladana ia abia isi, bona tau badana ta ia halaoa, bona harihari gaudia momo ia henia, bona dagi ia henia, Babulonia tano ibounai do ia naria, bona ia be Babulonia ena aonega taudia ibounai edia tau badana ia halaoa. 49 Bona Daniela ia noinoi dainai king ese, Sataraka bona Misaka bona Abetenigo ia atoa, Babulonia provins ena lohia gaukara idia karaia, to Daniela be king ena badinai ia noho.

- DANIELA
- ←
- 2
- →

© 1964, 1982, 1994 The Bible Society of Papua New Guinea